L'Eliana torna a fomentar l'ús del valencià en les cartes als reis
19 de desembre de 2024

•  ‘Ja venen els Reis’ és el nom de la campanya a la qual s'ha adherit de nou l'Ajuntament.

Un any més, l'Oficina de Promoció del Valencià de l'Ajuntament farà arribar les cartes a Ses Majestats els Reis Mags d'Orient per tot el municipi de l'Eliana. Més d'un miler de cartes estaran disponibles cada dijous en els contacontes de la Biblioteca, en les activitats d’Elianadal, així com en la resta d'edificis municipals. Els i les més menudes podran entregar-les als emissaris i les emissàries reials la vesprada del 4 de gener o en la mateixa cavalcada del dia 5.

Enguany, com a novetat, les cartes venen acompanyades d'uns adhesius colorits per a facilitar la tasca d'escriure la carta als més menuts o a les persones amb dificultats de lectoescriptura.

Així mateix, la pàgina web www.javenenelsreis.com s'ha renovat per complet, i hi podrem trobar la carta als Reis d’Orient en línia, a més d'un vídeo d'animació, àudio-contes, receptes tradicionals de Nadal per a fer a casa, jocs interactius, material descarregable per a realitzar activitats durant les festes i llistes de música nadalenca per a ambientar els moments en família. Tots els detalls es trobaran també, dia a dia en el compte municipal d’Instagram de l’Oficina de Promoció del Valencià @lelianaenvalencia.

L'Ajuntament de l'Eliana participa, per segon any consecutiu, en aquesta campanya, coordinada pels Ajuntaments de València i la Pobla de Vallbona, en la qual col·laboren més de 40 entitats valencianes. Enguany compta amb el treball d'il·lustració i disseny dels valencians Luna Pan i Granissat Estudi Creatiu.